#JongStemme: Diversiteitsopleiding in skole?Deur Reghard Pieterse Reghard Pieterse (Foto: Zandri van der Merwe) 28 jaar na die eerste demokratiese verkiesing lyk dinge nie meer so rooskleurig soos 10 of 15 jaar gelede nie. Vir die wat nog altyd pessimisties was oor die nuwe Suid-Afrika, is dit water op hul rasgedrewe meul. Na onlangse meningspeilings besef die ANC nou vir die eerste keer dat hulle in gróót moeilikheid is. Daar is onrus in hierdie kaders en kapers se “politieke kamp” en hulle besef nou dat hulle dalk die politieke mag, waarvoor hulle tog so lief is, kan verloor. Die regering wil dus nou weer van hul rasretoriek gebruik maak, omdat hulle besef watter groot politieke nut dit inhou. Ons mag dit nie toelaat nie. Die gesprek oor diversiteitsopleiding in skole is nou weer besig om vlam te vat. Die tydsberekening laat my egter twee keer dink oor die werklike bedoelings van hierdie tipe opleiding. Gaan dit regtig oor die opleiding van diversiteitsverskille, of is dit net nog ŉ instrument waarmee die staat die jeug indoktrineer met sy ideologie? Dit is baie belangrik om te onthou dat vryheid van spraak en menseregte geld vir albei kante van die muntstuk. ŉ Wêreld waarin ons konstant drie keer moet dink voor ons ŉ aanvaarbare opinie lewer, is alles behalwe ideaal. Ons (wat alle rasse en kulture insluit) moet ook nie skroom om op te staan teen vandag se “sneeuvlokkie-generasie” nie. Hulle soek nie geregtigheid nie. Hulle soek aandag. In die geval van diversiteitsopleiding, soek die staat niks anders as die behoud van kwynende mag nie. Oor die laaste drie dekades het ons almal ook geleer dat slegs een sogenaamde “ANC-kultuur” waardeer word deur die staat. Daarom is dit duidelik dat die implementering van diversiteitsopleiding slegs daardie kultuur se behoeftes sal bevredig – sodoende sal hierdie ideologie die jeug verder indoktrineer. Dit is egter duidelik dat inklusiwiteit beslis nie die werklike doelwit agter hierdie opleiding sal wees nie. Die doelwit sal eerder wees om seker te maak dat die jeug inkoop by die staatsideologie. Sodat hulle aanhou kruisies maak langs die ANC-naam op stembriewe, ongeag hoe swak hul regeerkunde is. Hierdie debat gaan dus nie oor ras nie, dit gaan ook nie oor LGBTQ+ gemeenskappe nie – dit gaan oor die behoud van politieke mag en daarom mag ons dit nie toelaat nie. Hierdie is nie net die geval in Suid-Afrika nie, maar ook regoor die wêreld. In die VSA sien ons daagliks hoe die linkerkant sekere gedeeltes van die geskiedenis met opset uitlaat vir politieke doeleindes. Ook dat hulle daarvan hou om die regterkant se spreekwoordelike tonge af te sny op sosiale media om hul eie agenda te beskerm. Dit kan nie toegelaat word nie. As die staat en sy wetgewing dan regtig soveel omgegee het oor inklusiwiteit sou die radikale rooies se leier mos al lankal agter tralies gesit het, of hoe? Maar nee, die ANC is mos lief daarvoor om uit die EFF se kommunistiese beker te drink (wanneer dit hulle pas). Daarom is dit baie belangrik om te onthou dat alle skakerings van die reënboog in ag geneem moet word om ŉ “reënboognasie” te onderhou 28 jaar na demokratisering is dit duidelik dat die ANC sy mense ernstig in die steek gelaat het en hiervoor verdien hul kritiek. Die beleide van bemagtiging van voorheen benadeeldes het slegs die top 5% skatryk gemaak. Die middelklas is agtergelaat. Al hierdie faktore lei tot ŉ gevoel van ongelykheid. Die staat wil nou ons aandag aflei van hierdie ondoeltreffende en onbekwame regeerkunde deur gebruik te maak van diversiteitsopleiding. Hulle gee hierdie wolf tog so ŉ pragtige skaapuitrusting en versteek sy ware bedoelings. Suid-Afrika se sterk groeiende demokrasie is besig om op die been te kom. Ons kan nie toelaat dat ons eie regering ons kniehalter nie! #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.